टिप्पर खरीद में मेरी कोई भूमिका नहीं, जेसी के सामने रखूंगा पक्ष : डॉ. श्रीकृष्ण
वर्कशाप मैनेजर की जिम्मेवारी सही वाहनों की खरीद |वाहनों की खरीद का जिम्मा नगर निगम के ओएंडएम विभाग के एसई लखविंदर सिंह का है। उन्होेंने सरकार के तय रेटों के मुताबिक टेंडर निकलवाए थे। वाहनों को रिसीव करने से पहले वर्कशाप की टीम इंस्पेक्शन करती है। प्राइवेट मुलाजिम सुशील राणा के पास वर्कशाप मैनेजर की जिम्मेवारी है। सेनेटरी इंस्पेक्टर संजीव कालिया के पास भी वर्कशाप की जिम्मेवारी है लेकिन मैनेजर होने के नाते सुशील राणा को सीधा जिम्मेवार माना जा रहा है।
स्वच्छभारत मिशन के तहत खरीदी गई मशीनरी में सप्लाई हुए पुराने टिप्पर के मामले में हेल्थ अफसर डॉ. श्री कृष्ण शर्मा ने कहा है कि मशीनरी खरीद उनकी जिम्मेवारी नहीं है। मामले की जांच कर रहे जॉइंट कमिश्नर डॉ. जय इंदर सिंह ने एसई लखविंदर सिंह, हेल्थ अफसर डॉ. श्री कृष्ण, वर्कशाप मैनेजर सुशील राणा और सेनेटरी इंस्पेक्टर संजीव कालिया को कारण बताओ नोटिस जारी कर मशीनरी खरीद की प्रक्रिया लिखित में मांगी है। डॉ. श्री कृष्ण ने कहा कि मशीनरी बेशक सफाई के लिए आई है लेकिन खरीद में हेल्थ डिपार्टमेंट की कोई भूमिका नहीं होती। उन्होंने कहा कि सोमवार को वह जॉइंट कमिश्नर को अपना पक्ष लिखित में देंगे। निगम ने 3.71 करोड़ की मशीनरी खरीदी है।
छोटे टिप्परों में से एक टिप्पर पुराना निकला है। वाहन निर्माण कंपनी लेलैंड ने टिप्पर सप्लाई करने वाले डीलर के दो कर्मचारियाें को बर्खास्त कर दिया है। निगम की जांच जारी है। वर्कशॉप कमेटी की जांच डॉ. श्री कृष्ण कर रहे हैं जो मशीनरी की जांच करके रिपोर्ट देंगे।
केंद्र सरकार ने स्वच्छ भारत मिशन के तहत प्रति व्यक्ति 240 रुपए के हिसाब से जालंधर के लिए 24 करोड़ रुपए तय किए हैं। यह ग्रांट 5 साल में मिलेगी। पहले साल के लिए 7.41 करोड़ की ग्रांट सेंक्शन हुई जिसमें से 3.71 करोड़ रुपए जारी हुए हैं। प्रधानमंत्री के स्वच्छ भारत मिशन प्रोजेक्ट के लिए आई पहली ही ग्रांट में गड़बड़ी ने सवाल खड़े कर दिए हैं। पहली ग्रांट की अाधी किश्त से हुई खरीद संदेह के दायरे में है।
hin_Deva hin_Deva hin_Deva hin_Deva hin_Deva